KOMMISSIONENS FORORDNING (EF) Nr. 824/98 af 20. april 1998 om ændring af forordning (EF) nr. 1141/97 om gennemførelsesbestemmelser til Rådets forordning (EF) nr. 820/97 for så vidt angår mærkning af oksekød og oksekødsprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter (1), særlig artikel 18, og
ud fra følgende betragtninger:
I Kommissionens forordning (EF) nr. 1141/97 (2), ændret ved forordning (EF) nr. 2406/97 (3), er der fastsat gennemførelsesbestemmelser, for så vidt angår mærkning af oksekød og oksekødsprodukter;
i betragtning af praktiske problemer med gennemførelsen af mærkningsordningen i medlemsstaterne og især af, at meget få tredjelande har fremsendt fuldstændige meddelelser til Kommissionen og derfor ikke kan mærke deres oksekød i Fællesskabet, er det hensigtsmæssigt at forlænge overgangsperioden; den nuværende overgangsperiode slutter den 31. marts 1998, og det er derfor nødvendigt at anvende nærværende forordning fra den 1. april 1998;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
Artikel 6, stk. 2, i forordning (EF) nr. 1141/97 affattes således:
»Oksekød, der er mærket i overensstemmelse med tidligere ordninger, kan dog afsættes indtil den 30. juni 1998, uden at eksisterende mærker skal ændres.«
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 1. april 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. april 1998.